  Майя Бывальцева Удмуртиысь лыдӟетъюртъёслы юрттыны луоз «Библиородина» ӵектосэ пыриськыса но тодосъя изданиослы гожтӥськон понна дун тырыса. Со сярысь веразы элькунысь Печатья но калыке ивортодэт вӧлмытонъя агентстволэн пресс-службаяз. «БиблиоРодина» ӵектослэн аспӧртэмлыкез луэ меценат сямен гожтӥськон. Со улсын улосвыл лыдӟеюртъёс ватсаса коньдон басьтыны быгатозы, нош тодосъя изданиос тиражзэс будэтозы. Мон ачим но шумпотыса та ӵектосэ пырисько», — гожтэмын ӵектослэн сайтаз Россиысь кивалтэтлэн тӧроезлэн Дмитрий Медведевлэн гожтэтысьтыз люкетэзъя. Россиысь лыдӟетъюртъёслы юрттонъя ӵектосэз кутскизы Россиысь лыдӟетъюртъёслэн ассоциацизы, Школа библиотекаослэн Росси ассоциацизы Кун Дума но «Россиысь почта» дурбасьтэмен. Котькуд адями ас улон интыысьтыз лыдӟетъюртлы одӥг яке тросгес изданилы гожтӥськон кузьманы но меценатлэсь инлыксэ басьтыны быгатэ. Арлы гожтӥськонлэн шоро-куспо дуныз 3 сюрс манет луэ. Туннэ нуналлы 130 сюрс манетлы литература басьтэмын ни. Ӵектослэн сайтаз лыдӟетъюрт ӧвӧл ке, со куриськон лэзьыны быгатэ. Котыр ласянь пайдалыко уж борды итӥськыны быгато журналъёс но. «Ми ыштӥськомы со сӥез, кытысь будо вуоно инженеръёс, академикъёс, тодосчиос. Лыдӟетъюртъёслы гожтӥськонъя ӵектос азинскыны инъет луоз со каръёслы но каргуртъёслы, кытын библиотека лулчеберетъя центр луэ. Будӥсь адямиослы визьзылы сиён кулэ — телевизор пультлэн яке планшетлэн кнопкаосыз вылэ зӥбылыны тырмыт ӧвӧл, дышетсконлэсь уровеньзэ будэтыны кулэ», — ивортэ пресс-служба «Наука и жизнь» журналлэн валтӥсь редакторезлэн кылъёсыз вылэ чӧлскыса. Ӵектосэ пырисько ни 5 сюрс лыдӟетъюртъёс но 13 изданиос: «Наука и жизнь», «Авиация и космонавтика», «Машины и механизмы», «Юный техник» но мукетъёсыз. Со котькытын улӥсь пиналъёслы аспӧртэм периодикаен тодматскыны, научной-популярной изданиослы юрттыны но лыдӟетъюртъёслэсь фондъёссэс узырмытыны луонлык сётоз. Тегъёс: Мерлык Лулчеберет Ижкар Удмуртия Россия коньдон лыдетъюрт  